Document ID: 32003R0761

Κανονισμός (ΕΚ) αριθ. 761/2003 της Επιτροπής
της 30ής Απριλίου 2003
για την αναγνώριση των εργασιών ελέγχου τήρησης των προδιαγραφών εμπορίας που εφαρμόζονται στον τομέα των νωπών οπωροκηπευτικών, οι οποίες διενεργούνται στην Ινδία πριν από την εισαγωγή στην Ευρωπαϊκή Κοινότητα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 47/2003 της Επιτροπής(2), και ιδίως το άρθρο 10,
Εκτιμώντας τα ακόλουθα:
(1) Το άρθρο 7 του κανονισμού (ΕΚ) αριθ. 1148/2001 της Επιτροπής, της 12ης Ιουνίου 2001, σχετικά με τους ελέγχους τήρησης των προδιαγραφών εμπορίας που εφαρμόζονται στον τομέα των νωπών οπωροκηπευτικών(3), όπως τροποποιήθηκε τελευταία από τον κανονισμό (ΕΚ) αριθ. 408/2003(4), καθορίζει τους όρους για την αναγνώριση των εργασιών ελέγχου που εκτελούνται από ορισμένες τρίτες χώρες, οι οποίες το ζητούν, πριν από την εισαγωγή στην Κοινότητα.
(2) Στις 31 Δεκεμβρίου 2001, οι ινδικές αρχές διαβίβασαν στην Επιτροπή αίτηση για την έγκριση των εργασιών ελέγχου που εκτελούνται από τη Διεύθυνση Εμπορίας και Ελέγχου (DMI), υπό την ευθύνη του Συμβούλου Εμπορίας Γεωργικών Προϊόντων (AMA) του ινδικού Υπουργείου Γεωργίας. Στην αίτηση αυτή αναφέρεται ότι η DMI διαθέτει το αναγκαίο προσωπικό, εξοπλισμό και εγκαταστάσεις για την εκτέλεση αυτών των ελέγχων, ότι χρησιμοποιεί μεθόδους ισοδύναμες προς αυτές που μνημονεύονται στο άρθρο 9 του κανονισμού (ΕΚ) αριθ. 1148/2001 και ότι τα νωπά οπωροκηπευτικά που εξάγονται από την Ινδία στην Κοινότητα ανταποκρίνονται είτε στις κοινοτικές προδιαγραφές εμπορίας ή σε τουλάχιστον ισοδύναμες προδιαγραφές.
(3) Σύμφωνα με τις πληροφορίες που διαβιβάστηκαν από τα κράτη μέλη στην Επιτροπή, κατά την περίοδο 1997 έως 2000 οι περιπτώσεις μη συμμόρφωσης με τις προδιαγραφές εμπορίας όσον αφορά τις εισαγωγές νωπών οπωροκηπευτικών από την Ινδία ήταν σχετικά ολιγάριθμες.
(4) Εκπρόσωποι των ινδικών υπηρεσιών ελέγχου έχουν λάβει μέρος σε διεθνείς προσπάθειες για τον καθορισμό προδιαγραφών εμπορίας στον τομέα των οπωροκηπευτικών, στο πλαίσιο της ομάδας εργασίας για την τυποποίηση των αλλοιώσιμων προϊόντων και τη βελτίωση της ποιότητας της Οικονομικής Επιτροπής για την Ευρώπη των Ηνωμένων Εθνών (UNECE).
(5) Πρέπει συνεπώς να αναγνωρισθούν οι έλεγχοι συμμόρφωσης που διενεργούνται από την Ινδία, με ισχύ από την ημερομηνία εφαρμογής της διαδικασίας διοικητικής συνεργασίας η οποία προβλέπεται στο άρθρο 7 παράγραφος 8 του κανονισμού (ΕΚ) αριθ. 1148/2001.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αναγνωρίζονται, σύμφωνα με τους όρους που θεσπίζονται στο άρθρο 7 του κανονισμού (ΕΚ) αριθ. 1148/2001, οι έλεγχοι τήρησης των προδιαγραφών εμπορίας που εφαρμόζονται στα νωπά οπωροκηπευτικά, οι οποίοι διενεργούνται από την Ινδία πριν από την εισαγωγή στην Κοινότητα.
Άρθρο 2
Τα στοιχεία του επίσημου ανταποκριτή και των υπηρεσιών ελέγχου στην Ινδία που μνημονεύονται στο άρθρο 7 παράγραφος 2 δεύτερο εδάφιο του κανονισμού (ΕΚ) αριθ. 1148/2001, παρατίθενται στο παράρτημα I του παρόντος κανονισμού.
Άρθρο 3
Τα πιστοποιητικά που προβλέπονται στο άρθρο 7 παράγραφος 3 δεύτερο εδάφιο του κανονισμού (ΕΚ) αριθ. 1148/2001 και τα οποία εκδίδονται μετά από τους ελέγχους που μνημονεύονται στο άρθρο 1 του παρόντος κανονισμού, πρέπει να συντάσσονται σε έντυπα σύμφωνα με το υπόδειγμα που εμφαίνεται στο παράρτημα II του παρόντος κανονισμού.
Άρθρο 4
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός εφαρμόζεται από την ημερομηνία δημοσίευσης στη σειρά C της Επίσημης Εφημερίδας της Ευρωπαϊκής Ένωσης της ανακοίνωσης που μνημονεύεται στο άρθρο 7 παράγραφος 8 του κανονισμού (ΕΚ) αριθ. 1148/2001, σχετικά με την καθιέρωση της διοικητικής συνεργασίας μεταξύ της Κοινότητας και της Ινδίας.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Απριλίου 2003.

Labels: 3
17
18